《刘聚卿属题枕雷图》
清代·郑孝胥

忽雷流传千馀年，大小二器归此阁。楚园好事继燕庭，铁崖东塘不寂寞。

前有花坡后瑞山，解操唐音听者愕。畏庐复为写此卷，殷勤不惮再三作。

宜春堂中劝我酒，宣统三年事如昨。忽然梦觉今何世，遗老江湖各零落。

怪君风流殊不减，犹能出国责前诺。当时已有万种哀，欲写辄成数日恶。

兴亡过眼更何如，忍倩琵琶转弦索。名流纷纷竞绮语，谁倚新声续梦鹤。

莫誇尤物留佳话，且伴残年专一壑。猛看题字绝惊嗟，震耳波涛啸蛟鳄。

作者简介：郑孝胥，（1860年5月2日——1938年）字苏龛（苏堪），一字太夷,号海藏，尝取东坡‘万人如海一身藏’诗意，颜所居曰‘海藏楼’，世称‘郑海藏’。中国福建省闽侯县人。工诗，擅书法，为诗坛“同光体”宣导者之一。著有《海藏楼诗集》。